<classify> TANZANIA inachukua tahadhari dhidi ya homa ya ugonjwa wa bonde la ufa RVF na kuwataka wananchi watoe taarifa haraka wanapoona dalili yoyote kutoka kwa mifugo, ikiwepo kutupa mimba ili hatua zichukuliwe.Aidha vyuo vya elimu ya juu, vimetakiwa kufanya tafiti zitakazotatua matatizo ya wananchi hususani kwa jamii ya wafugaji, jambo litakalodhibiti magonjwa yatokanayo na wanyama na kuambukiza binadamu.Kwa sasa ugonjwa huo upo Kenya, Rwanda, Uganda na Sudan na umesababisha vifo kwa binadamu katika nchi za Kenya, Sudan Kusini na Uganda.Hayo yalisemwa jana na Katibu Mkuu,Wizara ya Kilimo na Mifugo,Profesa Elisante Ole Gabriel wakati akifungua mkutano wa wadau na wataalamu wa RBF kwa nchi 16 za Afrika. Mkutano huo umeandaliwa na Shirika la Kimataifa la Chakula na Kilimo FAO.Akizungumza, Profesa Gabriel alisema ni muhimu ugonjwa wa bonde la Ufa kutokomezwa, kwa kufanya kila linalowezekana kutokana na kuwa na athari kwa mifugo hata kwa binadamu.Kuna udhaifu mkubwa katika jamii kwamba mifugo na binadamu hawahusiani,jambo ambalo sio kweli yapo magonjwa yanayohama kutoka kwa wanyama kwenda kwa binadamu na kusababisha athari kiafya, amesema Profesa Gabriel.Aliongeza kuwa ipo haja ya kushirikiana ili mifugo kuwa salama. Alisema kwa kuchukua tahadhari kwa ugonjwa huo, nchi itafanikiwa kuingiza bidhaa zitokanazo na mifugo katika mnyororo wa kukuza uchumi na kutekeleza kwa dhati dhana na uchumi wa viwanda.Ametoa ombi kwa wataalamu wa mifugo kuwa makini katika kudhibiti ugonjwa huo, jambo litakalochangia kuiweka bidhaa ya nyama katika hali ya usalama. Kuhusu vyuo vya elimu ya juu, alivitaka kutofanya tafiti zinazobakia katika kabati, badala yake zisaidie kutafuta suluhu kwa maeneo mbalimbali ikiwemo eneo la mifugo.Kiongozi wa timu ya FAO nchini, Folorunso Fasina alisema mkutano huo umeandaliwa ili kujadili kwa pamoja na nchi za Afrika Mashariki EAC na nchi jirani kujua namna ya kudhibiti RBF, ambayo kwa sasa imesababisha vifo kwa baadhi ya nchi.Amesema kupitia mkutano huo wenye kushirikisha wataalam mbalimbali, wataweza kupata takwimu kamili na kujua athari za ugonjwa zilivyo kibiashara. Alitaja idadi ya vifo vya binadamu kutokana na RVF kuwa ni Kenya 11, Sudan Kusini 3 na Uganda sita.  <topic>: kitaifa 